Στέφανος Δημητρίου

Αναπληρωτής καθηγητής Πολιτικής Φιλοσοφίας

Τμήμα Πολιτικής Επιστήμης και Ιστορίας

Πάντειο Πανεπιστήμιο

ΕΣΔΔΑ

Πολιτική και Κοινωνική Θεωρία: Ο ρόλος της δημόσιας διοίκησης στο σύγχρονο κράτος

1. Ποια η σχέση κυριαρχίας και κοινού συμφέροντος και η διάκριση των πολιτευμάτων στο τρίτο βιβλίο των «Πολιτικών» του Αριστοτέλη;
2. Η ιδέα του γενικού συμφέροντος και η εύνομη, συνταγματική πολιτεία στο «Κοινωνικό Συμβόλαιο» του Ζαν-Ζακ Ρουσσώ.
3. Πώς νομιμοποιείται και πώς οργανώνεται η κρατική εξουσία κατά τον Τόμας Χομπς;
4. Ποια η σχέση ατομικής και πολιτικής ελευθερίας στον πολιτικό φιλελευθερισμό του Μιλλ;
5. Ο Μιλλ υποστήριξε την απεριόριστη ελευθερία του λόγου, ενώ έθεσε ως περιορισμό, σε σχέση με τις πράξεις την «αρχή της μη βλάβης». Πώς αντιλαμβάνεστε τη διττή αυτή υπερασπιστική γραμμή της ελευθερίας; Ειδικότερα, πιστεύετε ότι πρέπει να υπάρχουν κάποιοι περιορισμοί στην ελευθερία του λόγου και σε τι συνίσταται η βλάβη;
6. Πώς θεμελιώνεται το κράτος δικαίου στην πολιτική φιλοσοφία του Καντ;
7. Ποια η σχέση δημοκρατίας, αντιπροσώπευσης και πολιτικού φιλελευθερισμού;
8. Ορισμένοι είδαν στον περιορισμό της κυριαρχίας την προστασία των πολιτών από τον δεσποτισμό και την καταπίεση. Άλλοι υποστήριξαν ότι αποτελεσματικότερη ασφάλεια παρέχει η διάχυση της εξουσίας σε αλληλοελεγχόμενους πόλους αντί για τον τυπικό περιορισμό της μέσα από μια δέσμη θεμελιωδών δικαιωμάτων. Πραγματευτείτε το ζήτημα.
9. Ποιες είναι και πώς προκύπτουν οι θεμελιώδεις αρχές της δικαιοσύνης στη «Θεωρία της Δικαιοσύνης» του Τζων Ρωλς;
10. Πώς αντιλαμβάνεται και προσδιορίζει το πρόβλημα του κοινοβουλευτισμού, σε σχέση με την ουσία και την αξία της δημοκρατίας ο Χανς Κέλσεν;
11. Είναι ο δημοκρατικός ρεπουμπλικανισμός, δηλαδή η πρόκριση του δημοσίου συμφέροντος, και η δέσμη των δικαιωμάτων που προκρίνει ο πολιτικός φιλελευθερισμός πυλώνες για την στήριξη της δημόσιας διοίκησης;
12. Σε τι συνίσταται, κατά τη γνώμη σας, η βέλτιστη ερμηνεία του γενικού συμφέροντος και πώς αντιλαμβάνεστε τη σχέση ατομικού και γενικού συμφέροντος; Ποια φιλοσοφική θεώρηση θα προκρίνατε από αυτές που πραγματεύονται το ζήτημα και για ποιο λόγο;
13. Σε τι διαφέρει ο πολιτικός φιλελευθερισμός από τον οικονομικό φιλελευθερισμό ή νεοφιλελευθερισμό;
14. Πώς θα κρίνατε την αξία της αντιπροσωπευτικής, συνταγματικής δημοκρατίας με αξιακό μέτρο την κοινωνική δικαιοσύνη; Είναι η δεύτερη προϋπόθεση για τη στερέωση και την εμβάθυνση της πρώτης και γιατί;
15. Πώς θα αξιολογούσατε τα θετικά και τα αρνητικά στοιχεία της σύλληψης της πολιτικής κοινωνίας από την οπτική του κοινωνικού συμβολαίου;